Introduktion
Forfattere: Jeppe Bach Nikolajsen
Tidsskrift: dttk (30-03-2023)

## INTRODUKTION

Dette nummer af Dansk Tidsskrift for Teologi og Kirke rummer fire forskningsartikler,  en  såkaldt  perspektivartikel  og  en  anmeldelse. Den  første  artikel  er  forfattet  af  professor  ved  Aarhus  Universitet Claudia Welz, som sidste år præsenterede en forelæsning på Menighedsfakultetet. Manuskriptet til denne forelæsning er blevet bearbejdet og udgives hermed. I artiklen refereres til Salme 94,9 - hvor det anføres, at Gud hører og ser, hvad der sker på jorden - og med dette udgangspunkt tematiserer artiklen bøn og bønhørelse, men også ikke at blive hørt og set, altså den menneskelige erfaring af guddommelig tavshed eller  ligefrem  af  gudsforladthed.  Den  anden  artikel  er  forfattet  af  ph.d.-stipendiat  ved  Aarhus  Universitet  Simon  Balle,  som undersøger og drøfter muligheder og udfordringer ved udviklingen af robotter, der kan varetage pastorale opgaver som eksempelvis at prædike og at yde sjælesorg. I forlængelse af denne artikel præsenteres den tredje artikel med en beslægtet tematik, der er forfattet af adjunkt  ved  Fjellhaug  University  College  i  København  Michael  A. Mørch, og som drøfter de mulige konsekvenser for gudbilledligheden, dersom kunstig generel intelligens udvikles. Den fjerde artikel er forfattet af pastor emeritus og forhenværende minister Flemming Kofod-Svendsen,  som  er  optaget  af  Carl  Olof  Rosenius  og  Vilhelm Becks forskellige forståelser af nådemidlerne. Perspektivartiklen er forfattet af ph.d.-studerende ved VID Specialized University i Oslo og høgskolelektor ved Fjellhaug University College i København Louise Høgild  Pedersen,  som  fokuserer  på  den  amerikanske  præst  Timothy Kellers trinitariske tænknings betydning for sjælesorg. Pedersen drøfter muligheder og udfordringer for sjælesorgen i dette perspektiv. Afslutningsvis rundes nummeret af med en anmeldelse.

Rigtig god fornøjelse med læsningen!

Jeppe Bach Nikolajsen Professor, ph.d., cand.theol. Ansvarshavende redaktør